CELEX: 52015DC0255
Language: mt
Date: 2015-05-13 00:00:00
Title: Rakkomandazzjoni għal RAKKOMANDAZZJONI TAL-KUNSILL fuq il-programm Nazzjonali ta' Riforma tad-Danimarka għall-2015 u l-għoti ta' opinjoni tal-Kunsill dwar il-Programm ta' Konverġenza tad-Danimarka tal-2015

IL-KUMMISSJONI EWROPEA
            Brussell, 13.5.2015
            COM(2015) 255 final
            Rakkomandazzjoni għal
            RAKKOMANDAZZJONI TAL-KUNSILL
            fuq il-programm Nazzjonali ta' Riforma tad-Danimarka għall-2015u l-għoti ta' opinjoni tal-Kunsill dwar il-Programm ta' Konverġenza tad-Danimarka tal-2015
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               fuq il-programm Nazzjonali ta' Riforma tad-Danimarka għall-2015
               
                  u l-għoti ta' opinjoni tal-Kunsill dwar il-Programm ta' Konverġenza tad-Danimarka tal-2015
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet baġitarji u s-sorveljanza u l-koordinazzjoni ta' politika ekonomika
                  1
               , u partikolarment l-Artikolu 9(2) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea
                  2
               ,
            
            
               Wara li kkunsidra r-riżoluzzjonijiet tal-Parlament Ewropew
                  3
               ,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-Opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, bl-isem ta’ Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
            
               (2)Fit-13 ta' Lulju 2010, il-Kunsill, abbażi tal-proposti tal-Kummissjoni, adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u, fil-21 ta' Ottubru 2010, adotta deċiżjoni dwar il-linji gwida għall-politiki tal-impjiegi tal-Istati Membri. Flimkien dawn jagħmlu l-“linji gwida integrati” li l-Istati Membri ġew mistiedna jikkunsidraw fil-politiki nazzjonali tagħhom dwar l-ekonomija u l-impjiegi.
            
            
               (3)Fit-8 ta' Lulju 2014, il-Kunsill adotta rakkomandazzjoni dwar il-Programm Nazzjonali ta' Riforma 2014 tad-Danimarka u ta l-opinjoni tiegħu dwar il-Programm ta' Konverġenza aġġornat tad-Danimarka għall-perijodu 2014.
            
         
         
            
               (4)Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir
                  4
               , li ta bidu għas-Semestru Ewropew ta' koordinazzjoni tal-politika ekonomika tal-2015. Fl-istess ġurnata abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija
                  5
               , li fih id-Danimarka ma ġietx identifikata bħala wieħed mill-Istati Membri li dwaru għandu jitwettaq rieżami fil-fond.
            
            
               (5)Fit-18 ta’ Diċembru 2014, il-Kunsill Ewropew adotta l-prijoritajiet sabiex tingħata spinta lill-investiment, biex b'hekk kienu aċċellerati r-riformi strutturali u tkompliet it-triq lejn konsolidazzjoni fiskali responsabbli li tiffavorixxi t-tkabbir.
            
            
               (6)Fis-26 ta’ Frar 2015, il-Kummissjoni ppubblikat ir-rapport tal-pajjiż tagħha tal-2015 għad-Danimarka
                  6
               . Dan ivvaluta l-progress li għamlet id-Danimarka fl-indirizzar tar-rakkomandazzjonijiet speċifiċi għall-pajjiż adottati fit-8 ta’ Lulju 2014.
            
            
               (7)Fil-27 ta' Marzu 2015, id-Danimarka ppreżentat il-Programm Nazzjonali ta' Riforma 2015 tagħha u l-Programm ta' Konverġenza 2015 tagħha. Biex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.
            
            
               (8)Attwalment id-Danimarka tinsab fil-parti preventiva tal-Patt ta’ Stabbiltà u Tkabbir. Fil-Programm ta’ Konverġenza tiegħu għall-2015, il-gvern qed jippjana twessigħ tal-iżbilanċ nominali minn 1.6% tal-PDG fl-2015 — meta din kienet appoġġata minn qligħ imprevist konsiderevoli — għal 2.6% tal-PDG fl-2016. Minn hemm’ il quddiem, il-Gvern qed jippjana li jnaqqas id-defiċit sabiex jintlaħaq baġit ibbilanċjat fl-2020. Skont il-Programm ta’ Konverġenza, il-gvern għandu pjanijiet biex jilħaq l-objettiv ta’ terminu medju — defiċit strutturali ta’ 0.5% tal-PDG — mill-2016’il quddiem. Skont il-Programm ta’ Konverġenza, il-proporzjon tad-dejn tal-gvern imqabbel mal-PDG huwa mistenni li jonqos gradwalment minn 39.8% fl-2015 għal 36.7 % tal-PDG fl-2020. Ix-xenarju makroekonomiku li jsostni dawn il-projezzjonijiet baġitarji huwa plawżibbli. Abbażi tat-tbassir tar-rebbiegħa tal-2015 tal-Kummissjoni, il-bilanċ strutturali hu mistenni li jkun konformi mal-objettiv ta’ terminu medju fl-2015. Madankollu, skont dan it-tbassir hemm ir-riskju ta’ xi devjazzjoni mill-objettiv ta’ terminu medju fl-2016, b'eċċess ta’ 0.3% tal-PDG tan-nefqa netta għat-tkabbir matul il-perijodu ta’ referenza. Filwaqt li din id-devjazzjoni hija mistennija li tkun waħda temporanja għaliex it-tkabbir f’infiq nett fl-2016 huwa influwenzat mit-tneħħija gradwali ta’ miżuri ta’ darba relatati mat-tassazzjoni ta’ kapital tal-pensjonijiet, jistgħu jkunu meħtieġa miżuri ulterjuri għall-2016. Abbażi tal-valutazzjoni tiegħu tal-Programm ta’ Konverġenza u b’kont meħud tal-previżjoni tar-rebbiegħa 2015 tal-Kummissjoni, il-Kunsill huwa tal-opinjoni li d-Danimarka hija ġeneralment mistennija tkun konformi mad-dispożizzjonijiet tal-Patt ta’ Stabbiltà u Tkabbir.
            
            
               (9)Provvista tal-ħaddiema b'ħiliet adatti fuq terminu twil hija prekundizzjoni għat-tkabbir sostenibbli fid-Danimarka. Bir-riforma tal-politika tas-suq tax-xogħol attiv tal-2014, id-Danimarka għamlet progress biex ittejjeb l-impjegabbiltà tan-nies fil-marġini tas-suq tax-xogħol. Ir-riforma għadha fi stadju bikri ta’ implimentazzjoni u r-riżultati tagħha jridu jiġu mmonitorjati. Għad hemm bżonn ta' miżuri addizzjonali għal dawk l-aktar esklużi mis-suq tax-xogħol, f’konformità mar-rakkomandazzjonijiet tal-grupp ta’ esperti Carsten-Koch II. Il-kisba edukattiva baxxa, esperjenza tas-suq tax-xogħol limitata, żgħażagħ u familji migranti jidhru li huma fatturi ewlenin f’dan ir-rigward. B’mod ġenerali, il-potenzjal tas-suq tax-xogħol ta’ persuni ġejjin minn familji ta' immigranti baqa' mhux utilizzat biżżejjed. Minkejja livell għoli ta’ nfiq fuq l-edukazzjoni fid-Danimarka, l-eżiti fl-edukazzjoni huma biss ta’ livell medju, b’mod partikolari għal studenti li ġejjin minn familji ta' immigranti. Ir-riforma tal-iskola primarja u sekondarja inferjuri u l-edukazzjoni vokazzjonali u sistemi ta’ taħriġ għandha l-għan li tindirizza din l-isfida. L-implimentazzjoni sħiħa ta’ dawn ir-riformi hija meħtieġa sabiex ittejjeb l-eżiti edukattivi.
            
            
               (10)Kompetittività mtejba hija essenzjali biex issaħħaħ l-irkupru ekonomiku fid-Danimarka. It-tkabbir tal-produttività, li huwa vitali f’dan ir-rigward, ġeneralment kien dgħajjef matul l-aħħar żewġ deċennji u ġie affettwat minn ostakli għad-dħul fis-suq u piż regolatorju fis-setturi tas-servizzi li huma orjentati lejn is-suq domestiku. Il-Kummissjoni dwar il-Produttività identifikat lis-setturi tal-kostruzzjoni u tal-bejgħ bl-imnut bħala oqsma li fihom tista' tiġi mtejba l-produttività. Ir-regolamenti dwar l-istabbilimenti tal-bejgħ bl-imnut huma stretti ħafna u ma tittieħdet l-ebda azzjoni biex ittaffihom. Is-settur tal-kostruzzjoni huwa karatterizzat minn regolamenti tal-bini stretti u għadd kbir ta’ skemi ta’ ċertifikazzjoni. Il-Gvern Daniż ippreżenta strateġija dwar il-bini f’Novembru 2014. Dan jistabbilixxi intenzjonijiet tajba, bħas-simplifikazzjoni tar-regoli, it-tħaffif tal-elementi tekniċi fl-applikazzjonijiet għall-bini, l-introduzzjoni ta’ standards internazzjonali, l-armonizzazzjoni ta’ standards nazzjonali, u t-tnaqqis ta’ żmien meħud biex jinħarġu l-permessi tal-bini. Madankollu, l-istrateġija għadha ma ġietx kompletament tradotta f’miżuri konkreti. Għad hemm trikkib fl-iskemi ta’ awtorizzazzjoni u ċertifikazzjoni, li f’xi każi japplikaw ukoll għall-forniment temporanju ta’ servizzi transfruntiera. Barra minn hekk, awtorizzazzjonijiet u ċertifikazzjonijiet maħruġa fi Stati Membri oħra mhumiex dejjem ikkunsidrati meta l-fornituri tas-servizz iridu jistabbilixxu n-negozju tagħhom fid-Danimarka.
            
            
               (11)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tad-Danimark u ppublikatha fir-rapporta tal-pajjiż tal-2015. Hija vvalutat ukoll il-Programm ta’ Konverġenza u l-Programm ta’ Riforma Nazzjonali u s-segwitu mgħoti għar-rakkomandazzjonijiet indirizzati lid-Danimarka fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fid-Danimarka imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni Ewropea billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn 1 sa 2 hawn taħt.
            
            
               (12)Fid-dawl ta' din il-valutazzjoni, il-Kunsill eżamina l-programm ta' konverġenza tad-Danimarka, u l-opinjoni
                  7
                tiegħu hija riflessa b'mod partikolari fir-rakkomandazzjoni 1 ta' hawn taħt,
            
            
               B'DAN JIRRAKKOMANDA li d-Danimarka tieħu azzjoni fl-2015 u l-2016 biex:
            
            
               1.Tevita devjazzjoni mill-objettiv ta’ terminu medju fl-2016. 
            
            
               2.Iżżid il-produttività, b’mod partikolari fis-setturi tas-servizzi orjentati lejn is-suq domestiku, inkluż il-bejgħ bl-imnut u l-kostruzzjoni. Tnaqqas ir-restrizzjonijiet fuq l-istabbilimenti tal-bejgħ bl-imnut u tieħu miżuri ulterjuri biex jitneħħew l-ostakli li fadal maħluqa minn skemi ta’ awtorizzazzjoni u ċertifikazzjoni fis-settur tal-kostruzzjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 209, 2.8.1997, p. 1.
               
               
                  
                     (2)
                  COM(2015) 255.
               
               
                  
                     (3)
                  P8_TA(2015)0067, P8_TA(2015)0068, P8_TA(2015)0069.
               
               
                  
                     (4)
                  COM(2014) 902.
               
               
                  
                     (5)
                  COM(2014) 904 finali.
               
               
                  
                     (6)
                  SWD(2015) 24 finali.
               
               
                  
                     (7)
                  Skont l-Artikolu 9(2) tar-Regolament tal-Kunsill (KE) Nru 1466/97.